Ŋga wra tni na pe ni kre, wra yo pe pan na, pia shia yili Jerusalem na mbe sɛ haka, la, pe nyjila ŋga nyu Nyiɛkpɔɔ na le na we pe kre shie tun. Wra yo mbo, “Imi e na ki loo mu yili ni nyuu kre,
John rɛ, nyumu ni wraa leele ndrɛ jee, a yire rɛ, ble nyjɛ nu e nyi ŋga, kia mu kuraa, mbe pe e ndrɛ je Kpra Ŋumu wre ni.”
Ŋga pra fni kre, a pra u wie mbo, “O Tafun, nyjila ŋgi nu mu ndru mbe Israel leele ŋga pe ŋunumu kre hin?”
A wra kna mbo, “E kee ma na ee nyjila, ndee ble ŋga Ndoo wre le wre titi jaŋga ni kre chin.
La, na Kpra Ŋumu wre waa pan e nu kre, kre ee faŋga ta, mbe ni dansiɛrɛ li Jerusalem na, na Judea, na Samaria na, mbe sɛ su lawee kro nu.”
Ŋga wra yire kee nyjɛ yo pe pan mu kɔ to, a pra u bali mu sɛ nyjeeri, a tloe na u tɔ, a pe nsraa u nyaa na.
Ŋga wra fun pe yiɛ na, a pra yire na le nyjeeri poŋgo ma kre, a pra kna mna bilɛ shiin plɛ nya na pe dodonyi finyi le le mu yire pe jaara.
A bilɛ pre na kna mna yo pe pan mbo, “Galilee bilɛ, mni a e yire na le nyjeeri ma hin? Yesu ŋmba pe wru e jaara mu sɛ nyjeeri ŋga, imi e u nya a wra shie nyjeeri ŋga, pan chɔɔ we ndru mbe pan na.”